Predlog SKLEP SVETA o stališču Evropske unije v skupnem odboru EU in Švice glede opredelitve primerov izvzetja od obveznosti posredovanja podatkov iz prve alinee člena 3(3) Priloge I Sporazuma med Evropsko skupnostjo in Švicarsko konfederacijo o poenostavitvi pregledov in formalnosti pri prevozu blaga ter varnostnih carinskih ukrepih /* COM/2013/0177 final - 2013/0093 (NLE) */





OBRAZLOŽITVENI MEMORANDUM 1. OZADJE PREDLOGA Cilj Sporazuma med Evropsko skupnostjo in Švicarsko konfederacijo o poenostavitvi pregledov in formalnosti pri prevozu blaga ter varnostnih carinskih ukrepih[1] je ohraniti poenostavljene preglede in formalnosti pri prehodu blaga prek meja ter nemoteno trgovino med pogodbenicama, hkrati pa zagotoviti visoko raven varnosti dobavne verige. Pri izvozu v tretje države se ta varnost med drugim zagotavlja z obveznostjo, da se carinskemu uradu izvoza predhodno predloži izstopna skupna deklaracija z varnostnimi podatki. Ko blago zapusti švicarsko carinsko območje in na svoji poti do tretje države prečka carinsko območje Unije, je treba varnostne podatke, navedene v tej deklaraciji, posredovati uradu izstopa iz Unije. Isti postopek se uporablja tudi za blago, ki Unijo zapusti prek urada izstopa v Švici. Skupni odbor, ustanovljen v skladu s členom 19(1) navedenega sporazuma, je pristojen za upravljanje in pravilno izvajanje tega sporazuma. Ta odbor lahko določi primere, ko posredovanje teh podatkov ni potrebno. To izvzetje od obveznosti posredovanja teh podatkov je odvisno od tega, ali bo vplivalo na raven varnosti, ki jo zagotavlja Sporazum. Ta osnutek Sklepa skupnega odbora EU in Švice predlaga, da se izvzetje od obveznosti posredovanja varnostnih podatkov uporablja za določene vrste posrednega izvoza, ki se opravi prek zračnega prevoza. Pogoj v zvezi z ohranitvijo ravni varnosti se šteje za izpolnjen, saj je ves tovor letalskih prevoznikov pred natovarjanjem v zrakoplov podvržen varnostnemu nadzoru iz Priloge 17 Čikaške konvencije o mednarodnem civilnem letalstvu. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Posvetovanje z zainteresiranimi stranmi Švicarski carinski organi so soglašali z osnutkom sklepa skupnega odbora. Ocena učinka Ocena učinka ni potrebna, ker sklep izvaja določbo Sporazuma in ne spreminja njegove vsebine. 3. PRAVNI ELEMENTI PREDLOGA Ta predlog sklepa Sveta je pravni akt, ki opredeljuje stališče Evropske unije v skupnem odboru EU in Švice glede izvajanja nekaterih določb Sporazuma med Evropsko skupnostjo in Švicarsko konfederacijo o poenostavitvi pregledov in formalnosti pri prevozu blaga ter varnostnih carinskih ukrepih. V skladu s prvim odstavkom člena 5 Sklepa Sveta 2009/556/ES z dne 25. junija 2009 o začasni uporabi in sklenitvi navedenega sporazuma[2] skupno stališče Evropske unije določi Svet, ki o predlogu Komisije odloča s kvalificirano večino. 4. PRORAČUNSKE POSLEDICE Ta sklep ne vpliva na proračun Evropske unije. 5. NEOBVEZNI ELEMENTI Neobveznih elementov ni. 2013/0093 (NLE) Predlog SKLEP SVETA o stališču Evropske unije v skupnem odboru EU in Švice glede opredelitve primerov izvzetja od obveznosti posredovanja podatkov iz prve alinee člena 3(3) Priloge I Sporazuma med Evropsko skupnostjo in Švicarsko konfederacijo o poenostavitvi pregledov in formalnosti pri prevozu blaga ter varnostnih carinskih ukrepih SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 207(4) v povezavi s členom 218(9) Pogodbe, ob upoštevanju Sporazuma med Evropsko skupnostjo in Švicarsko konfederacijo z dne 25. junija 2009 o poenostavitvi pregledov in formalnosti pri prevozu blaga ter varnostnih carinskih ukrepih[3] (v nadaljnjem besedilu: Sporazum), ob upoštevanju Sklepa Sveta 2009/556/ES z dne 25. junija 2009 o začasni uporabi in sklenitvi navedenega sporazuma[4], zlasti prvega odstavka člena 5, ob upoštevanju predloga Evropske komisije, ob upoštevanju naslednjega: (1) V skladu s členom 21 Sporazuma je skupni odbor, ustanovljen s tem sporazumom (v nadaljnjem besedilu: skupni odbor EU in Švice), pristojen za upravljanje tega sporazuma. (2) V drugi alinei člena 3(3) Priloge I k Sporazumu je navedeno, da lahko skupni odbor določi primere, ko posredovanje podatkov iz prve alinee ni potrebno, če s tem ni ogrožena raven varnosti, ki jo zagotavlja Sporazum – SPREJEL NASLEDNJI SKLEP: Člen 1 Stališče, ki ga bo Evropska unija sprejela v skupnem odboru EU in Švice glede opredelitve primerov izvzetja od obveznosti posredovanja podatkov iz prve alinee člena 3(3) Priloge I Sporazuma, je opredeljeno v osnutku priloženega sklepa skupnega odbora EU in Švice. Člen 2 Sklep skupnega odbora se po sprejetju objavi v Uradnem listu Evropske unije. Člen 3 Ta sklep začne veljati na dan sprejetja. V Bruslju, Za Svet Predsednik PRILOGA OSNUTEK SKLEP št. …/2013 SKUPNEGA ODBORA EU IN ŠVICE z dne … o določitvi primerov izvzetja od posredovanja podatkov iz prve alinee člena 3(3) Priloge I Sporazuma med Evropsko skupnostjo in Švicarsko konfederacijo z dne 25. junija 2009 o poenostavitvi pregledov in formalnosti pri prevozu blaga ter varnostnih carinskih ukrepih SKUPNI ODBOR JE – ob upoštevanju Sporazuma med Evropsko skupnostjo in Švicarsko konfederacijo z dne 25. junija 2009 o poenostavitvi pregledov in formalnosti pri prevozu blaga ter varnostnih carinskih ukrepih (v nadaljnjem besedilu: Sporazum), zlasti njegovega člena 21(3) in druge alinee člena 3(3) Priloge I, ob upoštevanju naslednjega: (1) Cilj Sporazuma je ohraniti poenostavljene preglede in formalnosti pri prehodu blaga prek meja ter nemoteno trgovino med pogodbenicama, hkrati pa zagotoviti visoko raven varnosti dobavne verige. (2) Pogodbenici se zavezujeta, da bosta vsaka na svojem ozemlju zagotovili enako raven varnosti z ukrepi, ki temeljijo na veljavni zakonodaji Evropske unije. (3) Ko blago zapusti carinsko območje ene pogodbenice in na svoji poti do tretje države prečka carinsko območje druge pogodbenice, mora varnostne podatke iz izstopne skupne deklaracije, vložene pri pristojnem organu prve pogodbenice, ta organ posredovati pristojnemu organu druge pogodbenice. (4) Skupni odbor lahko določi primere, ko posredovanje teh podatkov ni potrebno, če s tem ni ogrožena raven varnosti, ki jo zagotavlja ta sporazum. (5) Države članice Evropske unije in Švicarska konfederacija so pogodbenice Čikaške konvencije o mednarodnem civilnem letalstvu. V skladu s Prilogo 17 te konvencije je za preprečevanje dejanj nezakonitega vmešavanja v mednarodno letalstvo ves tovor letalskih prevoznikov pred natovarjanjem v zrakoplov podvržen varnostnemu nadzoru. (6) Evropska skupnost in Švicarska konfederacija morata spoštovati sklenjeni sporazum o zračnem prevozu z dne 21. junija 1999, ki zlasti ureja varstvo in zaščito v zračnem prevozu – SPREJEL NASLEDNJI SKLEP: Člen 1 V primeru izvoza blaga iz prve alinee člena 3(3) Priloge I k Sporazumu posredovanje podatkov ni potrebno, če: (a) blago sprejme letalski prevoznik, ki opravi prevoz zunaj carinskega območja pogodbenic; (b) se izstop blaga prek carinskega urada druge pogodbenice izvrši z zračnim prevozom; (c) je carinskemu uradu, pristojnemu za kraj, kamor se blago izvaža, predložena izstopna skupna deklaracija ali izvozna carinska deklaracija, ki ustreza pogojem, določenim za to skupno deklaracijo, (d) ob prihodu blaga v carinski urad na točki izstopa iz carinskega območja druge pogodbenice, prevoznik zadevnemu uradu da na razpolago na njegovo zahtevo izvod izstopne skupne deklaracije za zadevno blago. Člen 2 Ta sklep začne veljati na dan po sprejetju. V Bruslju, ZA SKUPNI ODBOR PREDSEDNIK [1] UL L 199, 31.7.2009, str. 24. [2] UL L 199, 31.7.2009, str. 22. [3] UL L 199, 31.7.2009, str. 24. [4] UL L 199, 31.7.2009, str. 22.